
	Argumentai:
II kartos biodegalų sąvoka yra labai neapibrėžta, todėl praktikoje žinoma daug atvejų, kai specialiai yra kuriamos atliekos, kadangi jų dalis laikoma du kartus didesne už jų energetinę vertę ir jie yra brangesni. Siekiant išvengti piktnaudžiavimų ir / ar sukčiavimų, dirbtinai priskiriant tam tikras medžiagas prie atliekų ir tokiu būdu pasinaudojant išimtimis dėl ŠESD ir dvigubo skaičiavimo, būtina užtikrinti, kad tik tos žaliavos, kurios iš tiesų yra laikytinos atliekomis, būtų naudojamos pažangiesiems biodegalams gaminti.

Remiantis 2015 m. rugsėjo 9 d. Europos Parlamento ir Tarybos direktyvos 2015/1513, kuria iš dalies keičiamos Direktyva 98/70/EB dėl benzino ir dyzelinių degalų (dyzelino) kokybės ir Direktyva 2009/28/EB dėl skatinimo naudoti atsinaujinančių išteklių energiją (OL 2015 L 239, p. 1), nuostatomis, sprendžiant, ar tam tikra žaliava gali būti skirta gaminti pažangiesiems biodegalams, yra svarbu įvertinti tam tikrus aspektus: ar žaliava, iš kurios norima gaminti pažangiuosius biodegalus, neturi kito, alternatyvaus bei ekonomiškai efektyvaus panaudojimo būdo; ar tokia žaliava  nekonkuruotų su maisto ir pašarų rinkomis dėl žemės ūkio paskirties žemės; ar iš atitinkamos žaliavos pagaminti biodegalai padėtų ženkliai sumažinti išmetamą šiltnamio efektą sukeliančių dujų kiekį; ar netiesioginio žemės paskirties keitimo rizika yra maža ir pan. Manytina, kad šiuos kriterijus pagal kompetenciją geriausiai gali įvertinti Žemės ūkio ministerija, todėl su šia ministerija turėtų būti suderinta atsinaujinančių energijos išteklių dalies bendrame galutiniame energijos suvartojime apskaičiavimo metodika, taip pat joje pateikiamas žaliavų ir kitų degalų, kurių dalis siekiant šio įstatymo 1 straipsnio 5 dalies 1 punkte nurodyto 0,5 procento rodiklio, turi būti laikoma du kartus didesne už jų energetinę vertę, sąrašas.

Pasiūlymas:
Pakeisti įstatymo projekto 3 straipsnį ir išdėstyti taip:
3 straipsnis. 6 straipsnio pakeitimas
1. Papildyti 6 straipsnį nauju 14 punktu:
„14) tvirtina atsinaujinančių energijos išteklių dalies bendrame galutiniame energijos suvartojime apskaičiavimo metodiką, kurioje, vadovaujantis Direktyva (ES) 2015/1513, nurodomas žaliavų ir kitų degalų, kurių dalis siekiant šio įstatymo 1 straipsnio 5 dalies 1 punkte nurodyto 0,5 procento rodiklio, turi būti laikoma du kartus didesne už jų energetinę vertę, sąrašas. Atsinaujinančių energijos išteklių dalies bendrame galutiniame energijos suvartojime apskaičiavimo metodika ir žaliavų ir kitų degalų, kurių dalis siekiant šio įstatymo 1 straipsnio 5 dalies 1 punkte nurodyto 0,5 procento rodiklio, turi būti laikoma du kartus didesne už jų energetinę vertę, sąrašas turi būti suderintas su Žemės ūkio ministerija. 
2.Buvusį 6 straipsnio 14 punktą laikyti 15 punktu.“

